**KULTURNI DAN – RADIJSKA IGRA**

**6. abcd**

**1. naloga**

**V PP-predstavitvi najprej preberi nekaj osnovnih podatkov o radiu in radijski igri, da obnoviš svoje znanje.**

**2. naloga**

**RADIJSKA IGRA**

**Žarko Petan: Obtoženi volk**

Komična igra Obtoženi volk avtorja Žarka Petana se začenja tam, kjer se konča pravljica o Rdeči kapici. Volka, ki preživi padec v vodnjak, postavijo pred sodišče.

**Prisluhni radijski igri.**

<https://4d.rtvslo.si/arhiv/rio-radijska-igra-za-otroke/174566641>

**Odgovori na spodnja vprašanja** *(pravilni odgovori bodo na šolski spletni strani objavljeni v petek)***.**

> Kdo so osebe, ki nastopajo v radijski igri?

> Kako govori tožilec, ko bere zapis o zločinu?

> Kako govori volk?

> Kaj se izkaže, ko zaslišujejo babico?

> Se ti je zdel zanimiv/poseben tudi govor katere druge osebe? Zakaj?

> S čim skuša avtor pri poslušalcih vzbuditi smeh?

**3. naloga**

**Preberi odlomek literarne predloge za radijsko igro.**

**SODNIK:** Na vrsti je lovec. Naj vstopi, prosim.

**PAZNIK:** Priča lovec!

**SODNIK:** Torej, kaj veste o zločinu, gospod lovec?

**LOVEC:** Vem, vem …

**SODNIK:** Od začetka, prosim.

**LOVEC:** Kajpada, od začetka … *Lovec zapoje pesem o lovu.*

Bil je lep, prijazen dan,

kot iz škatlice, ves nov.

Ves polikan, ves opran,

dan kakor nalašč za lov!

> Kateri deli besedila v odlomku v radijski igri niso bili izgovorjeni? Kako imenujemo ta del dramskega besedila?

> Osnovni elementi radijske igre so: **govor/beseda, glasba, šum (naravni in umetni) in tišina**. Za vsak element izpostavi po en primer iz besedila.

**4. naloga**

**Zdaj te čaka ustvarjanje radijske igre. Najprej napiši literarno predlogo (navedi osebe, ki bodo nastopile v tvoji radijski igri, napiši, kaj bodo govorile, in dodaj didaskalije).**

Tvoja literarna predloga in posnetek naj zajameta en prizor (okvirna dolžina posnetkov od 5 do 10 minut (posnetki naj res ne bodo daljši od 15 minut)). Tema je prosta – lahko nadaljuješ katero od besedil, ki smo jih brali v šoli, lahko si izmisliš nekaj čisto svojega … Možnosti je ogromno.

Pri pisanju in snemanju upoštevaj naslednje:

Radijska igra temelji na **doživetem branju** tistega, kar bi sicer igralci govorili na odru. Namesto scene so pomembni **zvoki in šumi**, s katerimi ponazorimo dogajalni prostor. Prav tako je pomembna glasba – z njo je mogoče ustvarjati **razpoloženje** oz. **vzdušje**.

Isti igralec lahko igra več oseb – to običajno naredi **s spreminjanjem glasu** in **načina govorjenja**.

Načrtovati moraš torej tudi, katere zvoke in glasbo boš uporabil/-a. K branju govora oseb lahko povabiš tudi člane svoje družine, če bodo imeli voljo in čas, lahko pa sam/-a poskrbiš za vse.

Radijsko igro lahko posnameš s katerokoli napravo, ki omogoča snemanje zvoka (npr. z mobilnikom, z računalnikom, z mikrofonom, z diktafonom, s prenosnim predvajalnikom glasbe …), naprava pa mora biti dovolj blizu govorca. Pogoj je le ta, da se bo dalo s te naprave potem posnetek tudi posredovati.

Literarno predlogo skupaj z odgovori na zgornja vprašanja shrani v literarno mapo, posnetek pa poimenuj s svojim imenom in priimkom in ga pošlji na [**ales.vavken@8talcev.si**](mailto:ales.vavken@8talcev.si).

Če želiš še kakšno dodatno pojasnilo, se obrni na svojega učitelja oz. svojo učiteljico slovenščine.

Želimo ti ustvarjalno preživet dan!